9. การควบคุมภายใน

บริษัทมุ่งเน้นการสร้างระบบควบคุมภายในเพื่อให้เกิดการปฏิบัติงานที่มีประสิทธิภาพ
ซึ่งคณะกรรมการตรวจสอบได้ประชุมครั้งที่ 1/2556 เมื่อวันที่ 26 กุมภาพันธ์ 2556
โดยคณะกรรมการตรวจสอบได้สอบทานและประเมินความเพียงพอของระบบการควบคุมภายใน
โดยบริษัทมีการจัดทำงบการเงินเป็นไปตามมาตรฐานบัญชี
และมีระบบการควบคุมภายในที่เพียงพอครอบคลุมทั้ง 5 ด้าน (1) องค์กรและสภาพแวดล้อม (2)
การบริหารความเสี่ยง (3) การควบคุมการปฏิบัติงานของฝ่ายบริหาร (4) ระบบสารสนเทศ และ
(5) การสื่อสารข้อมูล ซึ่งได้มีการติดตามประเมินผลการควบคุมภายในอย่างต่อเนื่อง
และไม่มีข้อบกพร่องที่เป็นสาระสำคัญ สรุปสาระสำคัญได้ดังนี้

1.  องค์กรและสภาพแวดล้อม

บริษัทมีการกำหนดเป้าหมายและแผนการดำเนินธุรกิจ เพื่อสร้างความมั่นคงทางธุรกิจ
และมีการพัฒนากระบวนการทำงานให้มีประสิทธิภาพ ตลอดจนมีการพัฒนาบุคลากรอย่างต่อเนื่อง
เพื่อตอบสนองต่อการเปลี่ยนแปลงทางธุรกิจ และมีการปรับผังองค์กรเพื่อให้การปฏิบัติงานคล่องตัว
โดยเริ่มตั้งแต่องค์ประกอบของคณะกรรมการบริษัท ซึ่งประกอบด้วยกรรมการที่เป็นฝ่ายบริหาร 2
ท่าน และกรรมการที่ไม่เป็นผู้บริหารซึ่งเป็นกรรมการผู้ทรงคุณวุฒิ 4 ท่าน
โดยมีกรรมการอิสระและและกรรมการตรวจสอบ 3 ท่าน
และจัดตั้งหน่วยงานตรวจสอบภายในแยกเป็นหน่วยงานอิสระ รายงานตรงต่อคณะกรรมการตรวจสอบ
ให้มีความชัดเจนโปร่งใส มีการกำหนดนโยบายและแผนการปฏิบัติงาน
คำนึงถึงความเป็นธรรมต่อพนักงาน ลูกค้า คู่ค้า รวมถึงรับผิดชอบต่อผู้ถือหุ้น สังคมและสิ่งแวดล้อม
ในส่วนของการจัดผังองค์กรการบริหารงาน
บริษัทได้แบ่งแยกหน้าที่ความรับผิดชอบในงานสามด้านที่เป็นพื้นฐานของระบบควบคุมภายใน อันได้แก่
หน้าที่ในการอนุมัติ หน้าที่ในการบันทึกรายการบัญชีและข้อมูลสารสนเทศ
และหน้าที่ในการตรวจสอบดูแลทรัพย์สินออกจากกันอย่างชัดเจน
โดยกำหนดให้พนักงานและผู้บริหารปฏิบัติตามอำนาจอนุมัติและดำเนินการ
และขั้นตอนปฏิบัติงานของแต่ละฝ่ายซึ่งกำหนดไว้เป็นลายลักษณ์อักษร

2.  การบริหารความเสี่ยง

บริษัทมีการจัดประชุมผู้บริหารอย่างสม่ำเสมอ
เพื่อประเมินถึงความเสี่ยงในการดำเนินธุรกิจและวิเคราะห์ถึงสาเหตุและปัจจัยที่ทำให้เกิดความเสี่ยงทั้งที่เป็นปัจจัยภายในและภายนอก
รวมทั้งมีการกำหนดผู้รับผิดชอบความเสี่ยงในหน่วยงานต่างๆ
ให้มีการวางแผนและกำหนดมาตรการบริหารความเสี่ยง
ตลอดจนมีการติดตามการบริหารความเสี่ยงของหน่วยงานต่างๆ ภายในองค์กร
เพื่อกำหนดมาตรการป้องกันหรือลดความเสี่ยงที่อาจเกิดขึ้น
รวมทั้งได้มีการจัดอบรมให้ความรู้เรื่องแนวทางการบริหารความเสี่ยงขององค์กรยุคใหม่
โดยให้ผู้บริหารและพนักงานเข้าอบรม เพื่อให้มีความรู้และความเข้าใจมากขึ้น

3.  การควบคุมการปฏิบัติงานของฝ่ายบริหาร

บริษัทได้กำหนดขอบเขตหน้าที่และวงเงินอนุมัติของฝ่ายบริหารในแต่ละระดับไว้อย่างชัดเจนเป็นลายลักษอักษร
อีกทั้งได้กำหนดความรับผิดชอบในแต่ละหน้าที่ให้เหมาะสมตามหลักการกระจายอำนาจและเกิดประสิทธิผลในการปฏิบัติงาน
ติดตามดูแลการดำเนินงานของบริษัทร่วมอย่างสม่ำเสมอ นอกจากนี้
คณะกรรมการตรวจสอบได้มีการพิจารณาทบทวนและอนุมัติแผนการตรวจสอบประจำปี
เพื่อให้ครอบคลุมกระบวนการปฏิบัติงานที่มีความเสี่ยง ทำให้มั่นใจว่าหน่วยงานต่างๆ
มีการกำกับดูแลการปฏิบัติงานอย่างเพียงพอทั้งด้านการเงิน การปฏิบัติงาน การปฏิบัติตามกฎหมาย
ระเบียบ ข้อบังคับต่างๆ โดยกรณีที่มีการทำธุรกรรมกับผู้ที่เกี่ยวข้องในลักษณะที่มีผลผูกพันบริษัท
ในระยะยาว บริษัทกำหนดให้ต้องมีการติดตามการปฏิบัติตามเงื่อนไข
และต้องรายงานต่อคณะกรรมการตรวจสอบได้ทราบเป็นระยะ
เพื่อสอบทานความเหมาะสมของรายการตลอดระยะเวลาของสัญญา
อีกทั้งเพื่อป้องกันไม่ให้ผู้เกี่ยวข้องนำผลประโยชน์ของบริษัทไปใช้ในการส่วนตัว

4.  ระบบสารสนเทศและการสื่อสารข้อมูล

บริษัทได้มีการจัดให้ข้อมูลที่สำคัญต่างๆ
อย่างเพียงพอเพื่อให้คณะกรรมการบริษัทใช้ประกอบการพิจารณาพร้อมเอกสารประกอบในวาระต่างๆ
โดยจัดส่งหนังสือนัดประชุมและเอกสารประกอบการพิจารณาเพื่อประกอบการตัดสินใจล่วงหน้าไม่น้อยกว่า
7 วัน โดยมีเลขานุการบริษัทให้คำแนะนำและประสานงานให้คณะกรรมการบริษัททราบ
และการบันทึกรายงานการประชุมคณะกรรมการบริษัทจะบันทึกข้อซักถามและข้อสังเกตของกรรมการในเรื่องที่พิจารณารวมทั้งความเห็นของกรรมการในการประชุม
ในส่วนด้านการจัดเก็บเอกสารทางบัญชีและเอกสารประกอบนั้น
บริษัทได้มีการจัดเก็บไว้อย่างครบถ้วน เป็นหมวดหมู่ทุกรายการ ซึ่งสะดวกต่อการตรวจสอบ
นอกจากนี้
บริษัทยังมีระบบคอมพิวเตอร์เครือข่ายภายในองค์กรที่สามารถเชื่อมต่อจากหน่วยงานภายนอกเข้ามาในบริษัทอันจะทำให้การติดต่อสื่อสารและส่งข้อมูลระหว่างหน่วยงานทั้งภายในและภายนอกของบริษัทเป็นไปอย่างรวดเร็วและมีประสิทธิภาพ
โดยที่ระบบดังกล่าวมีการกำหนดระบบการรักษาความปลอดภัยของข้อมูลที่เพียงพอและเหมาะสม

5.  ระบบการติดตาม

ในปี 2555 บริษัทมีการประชุมคณะกรรมการตรวจสอบรวม 4 ครั้ง
โดยคณะกรรมการตรวจสอบทำหน้าที่รายงานผลการตรวจสอบต่อคณะกรรมการบริษัททุกไตรมาส
นอกจากนี้ ในการบริหารงานตามแผนงานจะมีการตรวจสอบติดตามผลการดำเนินการ
และวิเคราะห์ผลกระทบทางด้านการเงินอย่างต่อเนื่อง
โดยบริษัทได้จัดให้มีการประชุมรวมของพนักงานระดับจัดการของทุกฝ่ายเพื่อรายงานความคืบหน้าของการดำเนินการตามแผนงานดังกล่าวทุกเดือน
อย่างไรก็ตาม หากมีการตรวจพบข้อบกพร่องที่เป็นสาระสำคัญ
จะมีการรายงานต่อคณะกรรมการตรวจสอบ และ/หรือ คณะกรรมการบริษัท
เพื่อพิจารณาสั่งการแก้ไขต่อไป
อีกทั้งบริษัทได้กำหนดให้หน่วยงานตรวจสอบภายในตรวจสอบการปฏิบัติตามระบบการควบคุมภายในอย่างสม่ำเสมอ
โดยให้หน่วยงานตรวจสอบภายในขึ้นตรงต่อคณะกรรมการตรวจสอบและรายงานผลการตรวจสอบต่อคณะกรรมการตรวจสอบ
เพื่อให้สามารถปฏิบัติงานได้อย่างอิสระและตรงไปตรงมา

บริษัท เอส พี ออดิท จำกัด ผู้สอบบัญชีของบริษัท
ไม่มีรายงานข้อสังเกตที่พบจากการตรวจสอบงบการเงินของบริษัท (Management Letter)
เกี่ยวกับการควบคุมภายในทางด้านบัญชีและด้านอื่นๆ สำหรับงบการเงินสำหรับปี 2555